Talous- ja sosiaalikomitean lausunto aiheesta "Ehdotus neuvoston direktiiviksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta (kuudes direktiivin 89/391/ETY 16 artiklan 1 kohdassa tarkoitettu erityisdirektiivi)"



Virallinen lehti nro C 368 , 20/12/1999 s. 0018 - 0019



Talous- ja sosiaalikomitean lausunto aiheesta "Ehdotus neuvoston direktiiviksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta (kuudes direktiivin 89/391/ETY 16 artiklan 1 kohdassa tarkoitettu erityisdirektiivi)" (1999/C 368/07) Neuvosto päätti 17. toukokuuta 1999 Euroopan yhteisön perustamissopimuksen 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 30. syyskuuta 1999. Esittelijä oli Thomas Etty. Talous- ja sosiaalikomitea hyväksyi 20. ja 21. lokakuuta 1999 pitämässään 367. täysistunnossa (lokakuun 20. päivän kokouksessa) seuraavan lausunnon. Äänestyksessä annettiin 97 ääntä puolesta, 1 vastaan 2:n pidättyessä äänestämästä. 1. Komitea yhtyy suurelta osin komission käsitykseen, että yhteisön säädösten yksinkertaistaminen ja selkiyttäminen suojelun tasoon puuttumatta on tärkeää. Se on erityisen toivottavaa työsuojelulainsäädännön alalla, jolla käytössä olevat välineet ovat kehittyneet joissain tapauksissa hyvinkin monimutkaisiksi. 2. Komitea toteaa, että kodifiointiprosessi ei aiheuta sisältömuutoksia tämänhetkiseen lainsäädäntöön. 3. Komitea toteaa myös, että komission 1. huhtikuuta 1987 tekemässä päätöksessä määrätään, että kaikki lainsäädäntötoimenpiteet on kodifioitava sen jälkeen kun niitä on muutettu kymmenennen kerran (vähimmäisvaatimus). Vuoden 1990 karsinogeenidirektiiviä(1) oli muutettu ainoastaan kerran, kun komissio esitteli ehdotuksensa 8. huhtikuuta 1999. Tällä välin neuvoston antamaa direktiiviä on muutettu toistamiseen 29. huhtikuuta 1999. Komitea katsoo, että kodifiointi tulisi aloittaa ensisijaisesti avoimuutta kaipaavista kohteista. Komission tulisi välttää tilannetta, jossa kodifiointiehdotusta seuraa lähes heti uusi muutosehdotus. Käsillä olevassa tapauksessa komission aikaisen ehdotuksen syynä olivat sovellusalaan liittyvät kysymykset. Alun alkaen komissio rajasi työntekijöiden suojelun koskeman yhteisötasolla luokiteltuja aineita. Direktiiviä ensimmäistä kertaa muutettaessa soveltamisalaa laajennettiin muidenkin asiantuntijaelinten karsinogeeneiksi tunnustamiin aineisiin. Komitea ymmärtää, että valmistelut toisen muutoksen sisällyttämiseksi kodifiointiprosessiin ovat jo pitkällä. Tästä syystä se olettaa, että uusi ehdotus hyväksytään piakkoin. 4. Komitea kannattaa täysin nyt tehtyä ehdotusta. 5. Koska käsiteltävä ehdotus on ensimmäinen komitean tietoon saatettu ehdotus tällä nimenomaisella alalla, se ilmaisee kantansa työsuojelulainsäädännön kodifiointiprosessin yleisiin näkökulmiin. - Kohtaan 2 viitaten: jos kodifioitavaksi valittujen välineiden suojelussa on hienoisia eroja, on sovellettava parhaan suojelun takaavaa säännöstä. - Jos välineissä on poikkeuksia, esim. poissuljettuja aloja, kodifioinnin tulisi johtaa EU:n asianomaisissa yksiköissä ja elimissä keskusteluun siitä, ovatko poikkeukset vielä perusteltuja. Johtopäätökset tulisi tehdä ja toimeenpanna sopivalla tavalla. - Kodifiointi ei ole tärkeää ainoastaan lainsäädännön selkeyttämiseksi ja sen saattamiseksi tavallisille EU:n kansalaisille ymmärrettävään muotoon, vaan myös EU:n jäsenyyttä hakeneiden maiden - ja erityisesti Keski- ja Itä-Euroopan maiden - hallituksille, kansanedustuslaitoksille ja talous- ja yhteiskuntaelämän eturyhmille. Tässä yhteydessä komitea toivoo jälleen kerran tiivistettyä yhteistyötä mainittujen maiden asianomaisten tahojen kanssa työsuojelun alalla. - Komitea ymmärtää, ettei kodifiointi ole yksinomaan PO V:n huolenaihe, vaan että se kuuluu suuressa määrin komission oikeudellisen yksikön tehtäväkuvaan. Tästä huolimatta komitea haluaa toistaa aiemminkin tekemänsä ehdotuksen, joka mukaan komission on varmistettava, että PO V:llä on tarvittavat voimavarat, jotta se voi täyttää tehtävänsä parhaalla mahdollisella tavalla. - On toivottavaa, että kodifioinnilla voidaan selkiyttää yhteisön lainsäädäntöä ja tehdä siitä nykyistä ymmärrettävämpää. PO V voisi tutkia mahdollisuutta lisätä välineitä ja toimenpiteitä, joilla edistetään voimassaolevan lainsäädännön soveltamista. Bryssel 20. lokakuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) Direktiivi 90/394/ETY,EYVL L 196, 26.7.1990.